สัปดาห์นี้มีอะไร
สัปดาห์สุดท้ายของปี 2555 มีงานสัมมนาน่าสนใจหลายงาน เริ่มวันจันทร์ที่ 24 ธ.ค. เวลา 09.30 น.
22 ธ.ค. 2555

สัปดาห์สุดท้ายของปี 2555 มีงานสัมมนาน่าสนใจหลายงาน เริ่มวันจันทร์ที่ 24 ธ.ค. เวลา 09.30 น. 
ศูนย์วิจัยมหาวิทยาลัยธุรกิจบัณฑิตย์ แถลงผลงานวิจัยสำคัญๆ 3 เรื่อง 1.การเตรียมความพร้อม รับมือค่าจ้างขั้นต่ำ 300 บาททั่วประเทศ ของผู้ประกอบการเอสเอ็มอี 2.แนวโน้มอุตสาหกรรมประกันภัยในปี 2556 และ 3.แนวโน้มการขยายตัวของเศรษฐกิจไทยในปี 2556 โดยนายเกียรติอนันต์ ล้วนแก้ว ผู้อำนวยการศูนย์วิจัยฯ ที่มหาวิทยาลัยธุรกิจบัณฑิตย์ 
ถัดมาวันอังคารที่ 25 ธ.ค. ธนาคารกสิกรไทย จะจัดแถลงข่าว “กลยุทธ์สายงานธุรกิจลูกค้าบรรษัทปี 2556” โดยมี นายวศิน วณิชย์วรนันต์ รองกรรมการผู้จัดการ ธนาคารกสิกรไทย เป็นผู้แถลงข่าวถึงทิศทางการทำธุรกิจและแนวโน้มธุรกิจลูกค้ารายใหญ่ ที่ธนาคารกสิกรไทย พหลโยธิน 
วันทำการสุดท้ายของปีนี้ วันศุกร์ที่ 28 ธ.ค. เวลา 14.00 น. นายเมธี สุภาพงษ์ ผู้อำนวยการอาวุโส ฝ่ายนโยบายเศรษฐกิจการเงินธนาคารแห่งประเทศไทย (ธปท.) จะแถลงรายงานภาวะเศรษฐกิจเดือน พ.ย. 2555 โดยคาดว่าอัตราการเติบโตปีนี้จะโต 5.8% สูงกว่าคาดการณ์เดิมที่คาดไว้ว่าจะเติบโต 5.7% ที่ห้องออดิทอเรียม อาคาร 1 สำนักงานใหญ่ ธปท.